b'\n_START_ARTICLE_\nSenn\xc3\xa0querib\n_START_SECTION_\nAscens al tron\n_START_PARAGRAPH_\nEl pr\xc3\xadncep Senn\xc3\xa0querib (en acadi, \xc5\x9a\xc3\xafn-ahhe-eriba Sinacheeriba, que significa Sin ha reempla\xc3\xa7at els germans per a mi) era fill de Sargon II, rei d\'Ass\xc3\xadria, a qui succe\xc3\xad el 12 del mes d\'Av (o Ab) de 705 aC. Es diu que va fer assassinar al seu pare al qual no esmenta ni en una sola de les seves inscripcions, per\xc3\xb2 probablement Sargon II va morir en lluita contra els cimmeris.\n_START_SECTION_\nPrimer conflicte amb Babil\xc3\xb2nia\n_START_PARAGRAPH_\nNo haguera tingut cap dificultat per proclamar-se shakkanak (virrei) de Babil\xc3\xb2nia, per\xc3\xb2 veia les dificultats d\'una dualitat de regnes i capitals, complaent a les dues parts. Del 705 al 703 aC fou reconegut com a virrei de Babil\xc3\xb2nia de facto. El 703 aC un home humil, Marduk-Zakirshum II, fill d\'un esclau, fou proclamat rei; en aquesta situaci\xc3\xb3 l\'exiliat Merodac-Baladan (Mardukaplaiddin II) va veure la seva oportunitat i quan feia com un mes que Marduk-Zakirshum II governava, es va presentar a la capital amb els seus guerrers caldeus i es va proclamar rei amb facilitat (setembre); volia ser respectat com a rei i administrar el territori sense representar cap perill per Ass\xc3\xadria; no obstant mantenia la seva alian\xc3\xa7a amb el Regne d\'Elam, on regnava Shutruknakhkhunte II. Hauria enviat una ambaixada a Ezequies de Jud\xc3\xa0 per felicitar-lo pel seu restabliment d\'una malaltia i de fet potser per contactar en vistes a una rebel\xc2\xb7li\xc3\xb3._NEWLINE_Un intent de revolta a Palestina en el qual van participar Filistea, Fen\xc3\xadcia i Jud\xc3\xa0, tenia com a instigador principal a Babil\xc3\xb2nia (703 aC). Senn\xc3\xa0querib va marxar al sud, i no va trobar cap resist\xc3\xa8ncia fins a arribar a Kix a 15\xc2\xa0km a l\'est de Babil\xc3\xb2nia, on Merodac-Baladan tenia les seves forces; es va lliurar una primera batalla i el rei babiloni fou derrotat i va haver de fugir quan nom\xc3\xa9s portava 9 mesos al tron. La capital no podia fer front a un setge i el rei assiri hi va entrar sense dificultat; el palau del rei fou saquejat; despr\xc3\xa9s es va dirigir cap a Caldea, assolant tot el territori; en un relat, el mateix Senn\xc3\xa0querib diu que va destruir 89 ciutats i 820 llogarets i en un altre relat les xifres s\xc3\xb3n 76 ciutats i 420 llogarets; fos qual fos la xifra correcte, la idea \xc3\xa9s que foren moltes ciutats i pobles els que van patir la destrucci\xc3\xb3. Merodac-Baladan es va amagar a Guzuman, i no va poder ser capturat. Acabada la campanya Senn\xc3\xa0querib va iniciar la reorganitzaci\xc3\xb3: un jove babiloni de nom Belibni o Bel Ibni (Bel-Ibni), que s\'havia criat al palau reial d\'Ass\xc3\xadria, fou designat rei de Babil\xc3\xb2nia (702 aC). El rei assiri es va emportar un gran bot\xc3\xad cap a Ass\xc3\xadria incloent cavalls, rucs, camells, ovelles, i 280.000 persones que foren deportats en la pol\xc3\xadtica habitual de deportacions.\n_START_SECTION_\nCampanya a M\xc3\xa8dia\n_START_PARAGRAPH_\nDespr\xc3\xa9s de la campanya el rei va actuar al territori del poble kasshu (coseus) i el poble yasubigallu, que vivien a les muntanyes de M\xc3\xa8dia a l\'est de Babil\xc3\xb2nia; eren pobles semib\xc3\xa0rbars i per tant la finalitat havia de ser \xc3\xbanicament evitar les seves r\xc3\xa0tzies; el pa\xc3\xads fou sotm\xc3\xa8s i presoners de guerra hi foren establerts mentre els n\xc3\xb2mades locals foren obligats a establir-se a les ciutats. Va seguir cap a Ellipi on el rei Ishpabara, vassall assiri, no havia pagat el tribut. El rei d\'Ellipi, conscient del que li venia al damunt, va fugir i Senn\xc3\xa0querib va entrar f\xc3\xa0cilment a la seva capital, Marubishti, ocupant tamb\xc3\xa9 els pobles de la rodalia amb la principal ciutat, Akkudu, les de Sisirtu i Kummakhu, i el districte de Bit Barru (a la frontera amb el territori dels medes); una part del regne fou colonitzat i agregat a la prov\xc3\xadncia de Kharkhar (districtes de Bit Kilamzakh i Elenzash, i la resta a la prov\xc3\xadncia d\'Arrapkha. No obstant sembla que a la sortida de les forces ass\xc3\xadries, Ishpabara va recuperar una part dels seus antics territoris.\n_START_SECTION_\nSegona campanya de Babil\xc3\xb2nia\n_START_PARAGRAPH_\nEl 700 aC Babil\xc3\xb2nia sota Belibni estava revoltada; sembla que el rei va cedir a les pressions locals i va fer alian\xc3\xa7a amb l\'antic rei Merodac-Baladan i amb els caldeus manats per Marduk-ushezib, acordant el repartiment del pa\xc3\xads si la revolta tenia \xc3\xa8xit. Senn\xc3\xa0querib es va presentar al pa\xc3\xads i la rebel\xc2\xb7li\xc3\xb3 es van enfonsar; l\'ex\xc3\xa8rcit babiloni fou esmicolat i Belibni capturat i enviat a Ass\xc3\xadria. Marduk-ushezib (Marduk Shuzub) fou derrotat prop de Bittutu i els assiris van entrar a Bit Yakin que van devastar; Merodac-baladan va embarcar amb la seva gent cap al golf P\xc3\xa8rsic i es va establir a la costa de l\'est del Regne d\'Elam a la zona de les llacunes de Nagiti (on va morir poc temps despr\xc3\xa9s) i Marduk-ushezib va fugir cap al sud i es va amagar a les maresmes. El territori de Bit Yakin fou assolat. A la tornada Senn\xc3\xa0querib va instal\xc2\xb7lar com a rei de Babil\xc3\xb2nia al seu propi fill Ashur-Nadinshum (Asshur-nadin-shum).\n_START_SECTION_\nCampanyes militars diverses\n_START_PARAGRAPH_\nEl 699 aC es van fer operacions a Cil\xc3\xadcia (Khilakki o Khilakku) i Capad\xc3\xb2cia (Kappadokia); en el primer territori havien esclatat disturbis a la ciutat d\'Illubru (baixa Cil\xc3\xadcia) on era governant Kirua, que tenia el suport d\'alters ciutats de Cil\xc3\xadcia (Tars i Ingirra) per\xc3\xb2 la regi\xc3\xb3 fou sotmesa pels assiris i la capital fou destru\xc3\xafda. Ber\xc3\xb3s atribueix al rei assiri la fundaci\xc3\xb3 de Tars, per\xc3\xb2 en tot cas es tractaria d\'una refundaci\xc3\xb3 perqu\xc3\xa8 la ciutat (Tarzi) ja s\'esmenta sota Salmanassar III. En aquest mateix any es va fer una incursi\xc3\xb3 menors cap a Tamur (no identificada), al nord, una simple r\xc3\xa0tzia._NEWLINE_No consta cap expedici\xc3\xb3 el 697 aC._NEWLINE_El 696 aC es va fer una expedici\xc3\xb3 a les muntanyes Nipur al sud-oest del llac Urmia, on els muntanyesos locals foren derrotats. Des d\'aquestes muntanyes els assiris es van dirigir a la ciutat d\'Ukki al pa\xc3\xads de Dayi (a l\'est del llac Urmia i de les muntanyes Nipur) en persecuci\xc3\xb3 del rei Maniyai. En aquest any hauria pujat al tron a Tir el rei Ba\'al, a la mort de Luli; el nou rei hauria acceptat pagar tribut a Ass\xc3\xadria i aix\xc3\xad el suposat setge de cinc anys es va acabar. A Biblos, Milcasaph va pujar al tron succeint a Urumulki per\xc3\xb2 en aquest cas la data exacta no es coneix._NEWLINE_El 695 aC es va fer una expedici\xc3\xb3 a Til Garimme, a la regi\xc3\xb3 propera a les muntanyes del Taure.\n_START_SECTION_\nTercer conflicte de Babil\xc3\xb2nia\n_START_PARAGRAPH_\nEl 694 aC la capital fou traslladada de Dur-Sharrukin a N\xc3\xadnive, segurament oficialitzant un fet que ja era efectiu. Un palau fou reconstru\xc3\xaft a N\xc3\xadnive per ser la seva resid\xc3\xa8ncia. Quan despr\xc3\xa9s va desapar\xc3\xa8ixer Babil\xc3\xb2nia, N\xc3\xadnive va passar a ser la ciutat m\xc3\xa9rs important del m\xc3\xb3n. Aquest 694 aC Babil\xc3\xb2nia tornava a donar problemes: els caldeus, molts exiliats ara a la costa d\'Elam, no paraven de fer atacs o de planificar revoltes i Senn\xc3\xa0querib va decidir fer una campanya a la zona. El rei assiri va construir bots al Tigris dirigits per fenicis i xipriotes, experts mariners. Aquestos bots van baixar pel Tigris fins a Opis (Upi) i despr\xc3\xa9s traslladats a l\'Eufrates en camells i d\'all\xc3\xad van baixar fins al golf P\xc3\xa8rsic arribant a la costa de Nagiti a la desembocadura del riu Ulaya o Ulai (Kerkha). Les naus van aniquilar les forces de les col\xc3\xb2nies fundades per Merodac-baladan (Pillatu i Khuppapanu) i els habitants de les poblacions van ser morts o capturats i deportats. Era de fet un atac al Regne d\'Elam i el rei elamita Hallushu (699-693 aC), esmentat pels assiris com a Khallus, va envair Babil\xc3\xb2nia (abril) i va ocupar saquejar Sippar. El rei Asshur-Nadinshum (A\xc5\xa1\xc5\xa1ur-nadin-\xc5\xa1umi), que se li va enfrontar prop de Babil\xc3\xb2nia, va caure presoner i enviat a Elam d\'on no consta que mai pogu\xc3\xa9s retornar, i els elamites van posar al tron de Babil\xc3\xb2nia un natiu de nom Nergal-Ushezib (694-693 aC) que va dominar el nord de Babil\xc3\xb2nia mentre Senn\xc3\xa0querib era al sud._NEWLINE_El nou rei va intentar dominar el sud i va marxar cap a Nippur (juny) que va conquerir el juliol del 693 aC, mentre els assiris ocupaven Uruk (19 de juny) i poc despr\xc3\xa9s es va enfrontar amb l\'ex\xc3\xa8rcit babiloni-elamita prop de Nippur, sent derrotat Nergal-Ushezib i caient presoner (finals de setembre); fou enviat a Ass\xc3\xadria, per\xc3\xb2 el tron va caure en mans del cap caldeu Mushezib-Marduk o Marduk-ushezib (693-689 aC) que tenia el suport dels elamites per\xc3\xb2 en aquest cas tamb\xc3\xa9 dels babilonis. LLavors a Elam va esclatar una revolta en la qual finalment Khullus va morir (692 aC) i el tron va passar a Kudur o Kudur-Nahhunte (Kudurnakhundi)._NEWLINE_El 692 aC Senn\xc3\xa0querib va optar per envair Elam com \xc3\xbanica soluci\xc3\xb3 per pacificar i recuperar Babil\xc3\xb2nia, i en la campanya que va fer reclama haver saquejat i cremat 34 ciutats i haver agafat molt de bot\xc3\xad; aquestes xifres modestes mostren que l\'expedici\xc3\xb3 no fou gaire afortunada. No es va trobar al rei elamita, ni la capital d\'aquest fou atacada o assetjada; aquesta manca d\'\xc3\xa8xit Senn\xc3\xa0querib l\'atribueix al temps, que fou d\'extrema severitat en fred. Kudur-Nahhunte (Kudurnakhundi) nom\xc3\xa9s va viure tres mesos m\xc3\xa9s i el va succeir el seu germ\xc3\xa0 petit Umman-minanu o Humbanumena III (692-689 aC) al qual el rei assiri descriu com un home sense judici ni intel\xc2\xb7lig\xc3\xa8ncia._NEWLINE_El 691 aC molts babilonis eren contraris al domini assiri i Mushezib-Marduk van fer alian\xc3\xa7a amb caps caldeus i amb els elamites, al nou rei dels quals, Umman-minanu o Humbanumena III, van oferir els tresors de l\'antic temple d\'Esagila com a est\xc3\xadmul perqu\xc3\xa8 es pos\xc3\xa9s al seu costat. Molts pobles de les prov\xc3\xadncies ass\xc3\xadries de nova creaci\xc3\xb3 es van posar tamb\xc3\xa9 contra els assiris (Parsua, Ellipi, Puqudu, Gambuli, i alguns estats caldeus entre els quals s\'assenyala al pr\xc3\xadncep Samunu o Nabu Shuma Ishkun de Bit Yakuni, fill de Merodac-baladan), i les forces de la coalici\xc3\xb3 van anar a Babil\xc3\xb2nia, situaci\xc3\xb3 descrita pels cronistes assiris: "eren como un gran eixam de llagostes; la pols produ\xc3\xafda pels seus peus era com una turmenta en la qual l\'amplada del cel es cobreix d\'un gran nuvol". Les forces col\xc2\xb7ligades i les ass\xc3\xadries es van trobar a Khalule a la regi\xc3\xb3 de Samarra. La cr\xc3\xb2nica ass\xc3\xadria (annals) descriu la batalla com una vict\xc3\xb2ria: "Amb crits de sang i foc es llan\xc3\xa7aren un sobre l\'altra i els enemics del gran rei va patir una tremenda carnisseria". Aquesta vict\xc3\xb2ria no degu\xc3\xa9 ser tan important, perqu\xc3\xa8 despr\xc3\xa9s de la batalla Senn\xc3\xa0querib es va retirar a Ass\xc3\xadria sense perseguir a les forces que suposadament havia derrotat ni va apartar l\'usurpador del tron; si realment va obtenir la vict\xc3\xb2ria seria a costa d\'unes p\xc3\xa8rdues que no podien ser compensades aquell mateix any._NEWLINE_El 690 aC no se sap que Senn\xc3\xa0querib hagu\xc3\xa9s intentat res contra el rei de Babil\xc3\xb2nia Mushezib-Marduk, per\xc3\xb2 el 689 aC aquest ja havia perdut el suport de la classe sacerdotal i dels babilonis en general, i el rei assiri es va presentar a la capital i la va ocupar amb facilitat, ara que els elamites ja no hi eren per defensar al rei caldeu. Va seguir una destrucci\xc3\xb3 esparveradora de la ciutat, no pas diferent del d\'altres ciutats per\xc3\xb2 en major escala per la import\xc3\xa0ncia de Babil\xc3\xb2nia; les cases i temples foren saquejats i els habitants expulsats o deportats; les muralles ensulsides; llavors se li va calar foc; al d\xc3\xa9u Marduk se\'l van emportar a Assur. El rei Mushezib-Marduk (o Marduk-Ushezib) fou fet presoner i enviat a Ass\xc3\xadria junt amb tot el bot\xc3\xad. El conflicte s\'havia acabat. Senn\xc3\xa0querib va recuperar la condici\xc3\xb3 de rei per\xc3\xb2 ja no havia d\'anar cada any a Babil\xc3\xb2nia, que ja no existia, per agafar les mans del d\xc3\xa9u Marduk, el qual era a ara a Assur. Durant 8 anys la "Cr\xc3\xb2nica Babil\xc3\xb2nia" diu nom\xc3\xa9s "No hi ha rei a Babil\xc3\xb2nia".\n_START_SECTION_\nDarreres campanyes\n_START_PARAGRAPH_\nEl 688 aC es va revoltar Tabal, per\xc3\xb2 els assiris van assolar el territori. Sembla que eren els urartians els que ho havien instigat. Urartu s\'estava recuperant i en aquest any el regne de Musasir (Mutsatsir), vassall assiri, va passar a control d\'Argisti II._NEWLINE_L\'expedici\xc3\xb3 a Ar\xc3\xa0bia no se sap en quina data es va fer. Se l\'ha situat el 691 i el 690 aC, per\xc3\xb2 les dates m\xc3\xa9s probables s\xc3\xb3n entre 688 i 682 aC. A Aribi regnava Iati\'e (Yati) a qui vers el 690 aC va succeir la reina Te\'elhunu. Els bedu\xc3\xafns nom\xc3\xa9s pagaven el tribut quan tenien por de ser obligats a fer-ho per un ex\xc3\xa8rcit poder\xc3\xb3s, i per la seva mobilitat era dif\xc3\xadcil qualsevol campanya, doncs era m\xc3\xa9s f\xc3\xa0cil dominar ciutats que dominar una terra on les ciutats eren de tendes que un dia i eren i el seg\xc3\xbcent ja no. Sembla que alguan tribu pagava tribut al fara\xc3\xb3. El rei assiri va fer una expedici\xc3\xb3 per restaurar el domini i imposar el tribut, per\xc3\xb2 nom\xc3\xa9s se sap per una inscripci\xc3\xb3 del fill i successor de Senn\xc3\xa0querib i no es pot datar. Se sap que va ocupar Adumu, un establiment dels bedu\xc3\xafns i els \xc3\xaddols trobats al lloc foren traslladats a Ass\xc3\xadria, per\xc3\xb2 poca cosa m\xc3\xa9s devia fer l\'ex\xc3\xa8rcit en una terra tan complicada per el que era l\'actuaci\xc3\xb3 militar convencional._NEWLINE_No es coneix cap m\xc3\xa9s campanya entre 688 i 682 aC._NEWLINE_Les escultures rupestres de Malthai i Bawiyan foren fetes en temps de Senn\xc3\xa0querib.\n_START_SECTION_\nMort i successi\xc3\xb3\n_START_PARAGRAPH_\nEl 694 aC el fill gran i hereu designat, Assur-nadin-sumi (Asshur-Nadinshum) fou capturat pels elamites i mai va retornar i cal suposar que tot i que no ha quedat escrit, era del coneixement de la cort ass\xc3\xadria que havia mort (executat o per altres causes). El segon fill Arad-Ninlil (en realitat un error de lectura, el nom correcte seria Arda-Mulissi), esperava ser el seg\xc3\xbcent hereu, per\xc3\xb2 en el per\xc3\xadode en qu\xc3\xa8 la sort del seu germ\xc3\xa0 no era coneguda, Nakia, la mare d\'Asarhaddon o Esarhaddon, un altre fill del rei, va maniobrar per aconseguir aquesta posici\xc3\xb3 pel seu fill tot i que era m\xc3\xa9s jove que Arda-Mulissi; Asarhaddon va esdevenir el favorit del pare. En algun moment Asarhaddon fou proclamat oficialment pr\xc3\xadncep hereu i se li va fer el jurament de lleialtat, per\xc3\xb2 Arda-Mulissi devia gaudir de considerable prestigi i popularitat entre alguns cercles que el veien com el futur rei m\xc3\xa9s que no pas al malalt\xc3\xads Asarhaddon. Potser l\'oposici\xc3\xb3 a l\'hereu legal va augmentar de manera proporcional al suport en favor d\'Arda-Mulissi i altres germans (quatre m\xc3\xa9s). Pensant en possibles conflictes, Senn\xc3\xa0querib va enviar a Asarhaddon a les prov\xc3\xadncies occidentals, per\xc3\xb2 no va revisar l\'orde successori. Arda-Mulissi i els seus partidaris devien pensar que era el moment d\'agafar el poder, quan tenien el seu prestigi m\xc3\xa9s alt i el seu rival estava absent en un virtual exili; el manteniment de la posici\xc3\xb3 d\'hereu era un inconvenient i en cas de campanyes victorioses el seu prestigi podia augmentar i per contra el d\'Arda-Mulissi i els seus germans baixar; calia anar de pressa i agafar el poder per la for\xc3\xa7a. Un pacte de rebel\xc2\xb7li\xc3\xb3 es va ajustar entre els germans (Arda-Mulissi i Sarasar o Nergal-Sharezer) i oficials lleials i el gener del 681 aC (20 de Tebet de l\'any equivalent al 781 aC) Senn\xc3\xa0querib fou assassinat mentre pregava en un temple, a mans d\'Arda-Mulissi. Per un error de transcripci\xc3\xb3 el nom poc habitual d\'Arda-Mulissi es va transformar en Adar-Malik o Adra-Malik (Arda per Adra \xc3\xa9s un canvi natural, i Malik era un acabament for\xc3\xa7a habitual que es va canviar per Melissu que era rar); aix\xc3\xb2 va donar el nom b\xc3\xadblic Adrammelech i el Adramelos del historiador Ber\xc3\xb3s_NEWLINE_El va succeir el seu fill menor i venjador, Asarhaddon._NEWLINE_El regne que deixava era el mateix que havia constru\xc3\xaft el seu pare Sargon II, i no hi havia afegit territoris, potser encara n\'havia perdut, tot i que les p\xc3\xa8rdues no eren rellevants.'